S-228/2011

Mál þetta, sem var dómtekið 1. desember sl., höfðaði sýslumaðurinn á Akureyri hér fyrir dómi þann 27. október sl. með ákæru á hendur X;

„fyrir fíkniefnalagabrot, með því að hafa frá því í júlí 2011, þar til húsleit var gerð á heimili hans, [...], Akureyri, þann 7. september 2011, verið með í ræktun 9 kannabisplöntur og verið með í vörslum sínum á heimili sínu þann dag, 12,90 grömm af kannabisstönglum, 63,30 grömm af kannabislaufum, 66,40 grömm af maríhúana og 0,10 grömm af tóbaksblönduðu kannabisi.

Telst þetta varða við 2. gr., sbr. 4. gr., 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 21.287 & 21.283, ásamt haldlagðri tölvuvog, ljósastatífi með tveimur flúorljósum, fimm viftum, ljósmagnara, tímastilli fyrir ljós, hitamæli, tveimur lömpum, tveimur millistykkjum, kæliboxi, ræktunartjaldi, hasspípu og 3 brúsum af gróðuráburði, samkvæmt 6 mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði hefur komið fyrir dóm og játað sök. Hann gat þess að ein plantan hefði verið dauð er lögregla kom að. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði hefur þrívegis fram að þessu sætt refsingum fyrir brot gegn ákvæðum laga nr. 65/1974, fyrst 2. apríl 2008, er hann var dæmdur til að greiða 30.000 krónur í sekt, næst 22. október 2008, er hann var dæmdur til að greiða 37.500 krónur í sekt og loks 13. júlí 2009, en þá var hann einnig dæmdur fyrir brot gegn umferðarlögum. Var hann þá dæmdur til að sæta fangelsi í 30 daga, skilorðsbundið í tvö ár og til greiðslu 70.000 króna sektar og sviptur ökurétti í þrjá mánuði. Segir í þessum dómi að það sé virt ákærða til refsilækkunar að hann virðist vera að takast á við fíkn sína.

Ákærði er nú sakfelldur fyrir brot framin frá því í júlí 2011. Þar sem ekki liggur nánar fyrir hvenær hann byrjaði ræktun kannabisplantnanna verður litið svo á að skilorðstími hafi þá verið útrunninn. Hefur hann því ekki rofið skilorð dómsins frá 13. júlí 2009. Að þessu athuguðu verður refsing ákærða ákveðin fangelsi í 30 daga. Með tilliti til sakaferils hans og þess að hann byrjaði kannabisræktun umsvifalaust er skilorðstími rann út, þykir ekki fært að binda refsinguna skilorði.

Gera ber efni og muni upptæk eins og krafist er í ákæru og nánar er rakið í dómsorði.

Dæma ber ákærða til að greiða allan kostnað sakarinnar, sem samkvæmt yfirliti nemur 37.650 krónum, þóknun skipaðs verjanda síns, G-kk-ef M. A-kk-ef hdl., 75.300 krónur að meðtöldum virðisaukaskatti og ferðakostnað hans, 10.816 krónur.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í 30 daga.

Ákærði greiði 123.766 krónur í sakarkostnað, þ.m.t. þóknun skipaðs verjanda síns, G-kk-ef M. A-kk-ef héraðsdómslögmanns, 75.300 krónur, og ferðakostnað hans, 10.816 krónur.

Gerð eru upptæk 9 kannabisplöntur, 12,90 grömm af kannabisstönglum, 63,30 grömm af kannabislaufum, 66,40 grömm af maríhúana, 0,10 grömm af tóbaksblönduðu kannabisi, tölvuvog, ljósastatíf með tveimur flúorljósum, fimm viftur, ljósmagnari, tímastillir fyrir ljós, hitamælir, tveir lampar, tvö millistykki, kælibox, ræktunartjald, hasspípa og þrír brúsar með gróðuráburði.